- I Corinthians
- <
- 16
- >

16
Pobitro Manu khan Nimite Daan Joma Kora
1 Etiya Isor laga manu khan* 16.1 Jerusalem te thaka Isor laga manu khan. nimite daan joma korise, ami Galatia jaga laga girjakhan te kowa nisena, apuni khan bhi eneka he koribi. 2 Hodai hafta laga prothom dinte, apuni khan alag joma kori lobi, apuni khan laga kamai pora joma kori kene rakhibi, kelemane jitia moi ahibo, apuni khan titia joma kori nathakibo. 3 Etu pichete jitia moi punchibo, jun hoilebi, apnikhan pora basikena moi logot patha manu khan ke apnikhan laga daan logote chithi likhi kene Jerusalem te pathai dibo. 4 Aru jodi moi bhi jabo parise koile, taikhan moi logote jabo.
Safar Koribo Nimite Bhabona Kora
5 Hoilebi moi apuni khan logote ahibo Macedonia jagate ja pichete. Kilekoile ami Macedonia majot pora jai ase. 6 Ami apuni khan logote thakibo parise koile thanda din tak thakibo, etu hoile ami dusra kun jaga khan te jabole ase etu nimite apnikhan amike modot kori bole paribo. 7 Kelemane moi apuni khan ke khali paar hoi kene dikha he nohoikena, ami asha kore, Probhu laga itcha hoile apuni khan logote olop somoi karone thaki bole. 8 Kintu moi Ephesus te thakibo Pentecost napuncha tak. 9 Kelemane ekta dangor dorja ami karone khula ase, aru ta te dushman khan bhi bisi ase.
10 Etiya jodi Timothy ahile, sabi tai apuni khan ke bhoi nakore, kelemane tai Probhu laga kaam kore, moi nisena. 11 Kunbi taike chutu nabhabi bhi, hoilebi tai kot te jabole ase, shanti pora taike modot kori dibi, eneka pora tai moi logot ahibo, kele koile ami bhabona kori ase, ami laga bhai khan logote tai bhi ahibo koi kene.
Hekh Janibole Kotha
12 Etiya amikhan laga bhai Apollos laga kotha to, moi taike apnikhan logote jabole nimite bisi mon dangor kori disele. Kintu apnikhan logote etiya ahibole nimite tai laga itcha nai. Hoile bhi tai jitia bhal somoi pabo titia ahibo.
13 Hoshiar pora thakibi; biswas te thik pora thakibi; mon dangor thakibi; takot thakibi† 16.13 Eph. 6:10.. 14 Ji kaam korile bhi morom pora koribi.
15 Apuni khan jani ase, bhai khan, Stephanas laga ghor manu khan, taikhan to Achaia jaga laga poila bijon khan ase, aru taikhan to pobitro manu khan laga kaam koribo nimite nijorke di dise. Moi apuni khan ke koi ase, 16 taikhan nisena cholawta manu khan aru dusra jun khan mon dikene tai logote mili kene sewa kori ase eitu khan laga pichete jabi, 17 Moi khushi ase Stephanas aru Fortunatus, aru Achaicus aha nimite, kelemane taikhan apuni khan ki napuncha thakise etu punchai dise. 18 Taikhan moi laga aru apuni laga atma ke khushi kori dise. Etu karone, apnikhan eneka manu ke janikena thakibi.
Salam Kotha
19 Asia jaga laga girja khan apnikhan ke salam janai di ase. Aquila aru Priscilla pora Probhu laga naam pora salam janai di ase, taikhan laga ghor te thaka girja logot te. 20 Sob bhai khan apuni ke salam di ase. Ekjon-ekjon ke pobitro laga chuma dibi.
21 Ami laga nijor hath pora salam diya laga likhi ase- Paul. 22 Kun pora Probhu ke morom nakore, tai uporte shrap thaki bole dibi. Amikhan laga Probhu. Ahibi‡ 16.22 Yunani bhasa te ‘Maranatha’ laga motlob ase ‘Amikhan laga Probhu, Ahibi!’ Aru Aramaic bhasa koi thaka Khristan khan pora etu prathana nisina choilai jaise. (‘Amen’, ‘Hosanna’ aru ‘Halleluyah’ kuwa nisina ase).! 23 Probhu Jisu laga anugrah apuni khan logote thakibi. 24 Moi laga morom aru Probhu Jisu laga morom apuni khan logote thaki bole dibi. Amen.

- I Corinthians
- <
- 16
- >

*16:1 16.1 Jerusalem te thaka Isor laga manu khan.

†16:13 16.13 Eph. 6:10.

‡16:22 16.22 Yunani bhasa te ‘Maranatha’ laga motlob ase ‘Amikhan laga Probhu, Ahibi!’ Aru Aramaic bhasa koi thaka Khristan khan pora etu prathana nisina choilai jaise. (‘Amen’, ‘Hosanna’ aru ‘Halleluyah’ kuwa nisina ase).

© 2019 BCS